
TVO korraldab eraelamutes pakendijäätmete tasuta kogumise tekkekohal kogumisena (edaspidi pakendikoti teenus). Pakendikoti teenusega on hõlmatud kõik Narva linna haldusterritooriumil asuvad eraelamud, sõltumata nende konkreetsest paiknemisest tiheasustusalal. Eraelamu käesoleva haldus-lepingu tähenduses on ühe kuni kahe korteriga elamu majandus- ja kommunikatsiooniministri 26.11. 2002. a määruse nr 10 „Ehitise kasutamise otstarvete loetelu“ mõistes (ehitise kasutamise otstarvete koodid 11100 ja 11200).
Pakendijäätmed kogutakse tekkekohal muudest olmejäätmetest eraldi, jagades need vastavalt pakendi materjalile kollasesse või rohelisse pakendikotti. 
· Kollasesse pakendikotti kogutakse erinevat liiki pakendijäätmeid (va klaastaara): alumiin-iumist või plekist purgid ning konservikarbid; plastmasspudelid ja -topsid; kartongist mahla- ning veinipakid (nn tetrapakid), kilekotid jms. 
· Rohelisse pakendikotti kogutakse klaastaara (klaaspudelid ja -purgid). 
TVO poolt volitatud jäätmekäitleja sõlmib selleks soovi avaldanud jäätmevaldajatega kirjaliku pakendikoti teenuse osutamise lepingu, milles lepitakse kokku mugavusteenuse osutamise üksikasjad (soovitud tühjendamiskuupäev jms).

Lepingujärgne tühjendamissagedus peab vastama jäätmevaldaja põhjendatud vajadustele ega tohi olla harvem kui kord kuus. TVO poolt volitatud jäätmekäitleja kohustub teenuse osutamisel järgima jäätmevaldaja õiguspäraseid huvisid ning tagab, et teenuse kasutamine ei kujune jäätmevaldaja jaoks ebamõistlikult koormavaks. 
Täidetud pakendikotid jäetakse tühjendamiskuupäeval elamu olmejäätmekonteineri kõrvale või muusse TVO poolt volitatud jäätmekäitleja ja jäätmevaldaja vahel eelnevalt kokkulepitud kohta ning graafikujärgsel kuupäeval viib TVO poolt volitatud jäätmekäitleja need ära, jättes asemele uued kasutuskõlblikud tühjenduskotid. Teenust osutatakse tasuta ning teenuse osutamiseks vajalikud jäätmeveolepingud sõlmib omal nimel ja arvel TVO poolt volitatud jäätmekäitleja.

Kui pakendikoti teenuse kasutaja ei ole tühjenduspäevaks pakendikotti elamu olmejäätmekonteineri kõrvale või muusse TVO poolt volitatud jäätmekäitleja ja jäätmevaldaja vahel eelnevalt kokkulepitud kohta jätnud ning ei ole TVO volitatud jäätmekäitlejat sellest ka eelnevalt teavitanud, võib TVO poolt volitatud jäätmekäitleja nõuda jäätme-valdajalt, vastavalt eraelamu valdajaga sõlmitud lepingule, tühisõiduga põhjustatud kahju hüvitamist ja leppetrahvi tasumist, kuid kokku mitte üle 3,84 € (sisaldab käibemaksu).

